
הכנסת התשע-עשרה
נוסח לא מתוקן

מושב שלישי
<פרוטוקול מס' 392>
מישיבת ועדת הכלכלה
יום שלישי, ג' בכסלו התשע"ה (25 בנובמבר 2014), שעה 12:00
<סדר היום:>
<הצעת חוק לתיקון פקודת התעבורה (מס' 112), התשע"ד-2013 (מ/826)>
נכחו:

<חברי הוועדה:> 
אבישי ברוורמן – היו"ר
חנא סוייד

מיכל רוזין

תמר זנדברג

אורי מקלב

<מוזמנים:> 
סגנית שר התחבורה והבטיחות בדרכים ציפי חוטובלי
	עו"ד חוה ראובני
	–
	סגנית בכירה ליועצת המשפטית, משרד התחבורה והבטיחות בדרכים

	ציון מזרחי
	–
	מנהל אגף הרישוי, משרד התחבורה והבטיחות בדרכים

	עו"ד יפעת רווה
	–
	מח' ייעוץ וחקיקה, משרד המשפטים

	עו"ד חיים אמיגה
	–
	יועץ משפטי, המשרד לביטחון פנים

	נצ"מ שרית פיליפסון
	–
	רמ"ח תביעות, אגף התנועה, משטרת ישראל, המשרד לביטחון פנים

	פקד רוית הופמן
	–
	קינת מדור תביעות, אגף התנועה, משטרת ישראל, המשרד לביטחון פנים

	ד"ר שלמה אלמוג
	–
	חוקר בכיר בטוקסיקולוגיה, בית החולים תל השומר, משרד הבריאות

	מוחמד סרואן
	–
	מנהל תחום בחטיבת מזכירויות, הנהלת בתי-המשפט

	עו"ד חלי ברכה
	–
	הלשכה המשפטית, הנהלת בתי-המשפט 

	מרב רפאלי
	–
	מנהלת תחום חקיקה, פניות הציבור וכנסת, הרשות הלאומית לבטיחות בדרכים

	עמי רוטמן
	–
	הרשות הלאומית לבטיחות בדרכים

	עו"ד אתי כהנא
	–
	הרשות הלאומית למלחמה בסמים ובאלכוהול

	ד"ר נטלי כץ
	–
	מנהלת אגף דרכים והסדרי תנועה, רכבת ישראל

	עו"ד שלמה ששון רייך
	–
	משנה ליועץ המשפטי, רכבת ישראל

	יהודה בר אור
	–
	יו"ר ארגון הגג של נהגי ובעלי המוניות

	חיים קודזידלו
	–
	קצין בטיחות, חברת דן, מפעילי התחבורה הציבורית

	מוטי אלמוג
	–
	קצין בטיחות בתעבורה, חברת דן, מפעילי התחבורה הציבורית

	עו"ד שי ישעיהו גלעד
	–
	יו"ר ועדת התעבורה, לשכת עורכי הדין

	עו"ד יוסף (יוסי) יעקבי
	–
	לשכת עורכי הדין

	עו"ד יהונתן (יוני) שניאור
	–
	לשכת עורכי הדין

	ד"ר יעקב אדלר
	–
	חבר הנהלה, אנשים באדום, ארגונים למאבק בתאונות דרכים

	אהוד שפירא
	–
	מנכ"ל פורום פעולה, ארגונים למאבק בתאונות דרכים

	ארז המזרחי
	–
	אזרח שפנה לוועדה בנושא

	יאיר נתיב
	–
	אזרח שפנה לוועדה ועוסק בנושא

	חובב ינאי
	–
	רכז משקיפים, המשמר החברתי

	דרור מרדו
	–
	משקיף, המשמר החברתי


<ייעוץ משפטי: >
אתי בנדלר
אביטל סומפולינסקי

יעל לדרמן (מתמחה)
<מנהלת הוועדה:>
לאה ורון
<רישום פרלמנטרי:>
אירית שלהבת
<הצעת חוק לתיקון פקודת התעבורה (מס' 112), התשע"ד-2013 (מ/826)>
<היו"ר אבישי ברוורמן:>
רבותי, חבר הכנסת סוייד, כל מכובדי. אנחנו רוצים להתקדם. המשנה ליועץ המשפטי לכנסת עו"ד בנדלר, עו"ד סומפולינסקי, מנהלת הוועדה לאה ורון, מכובדי כולם. עו"ד בנדלר, אנחנו מתקדמים להקראה?
<אתי בנדלר:>
כן. הסתיים שלב ההערות הכלליות, אלא אם כן יש מישהו שעדיין לא דיבר. נשמעו הרבה מאוד הערות. 

<היו"ר אבישי ברוורמן:>
אני חושב שדיברו כולם. עו"ד ראובני, את מתחילה?

<חוה ראובני:>
כן. תודה, אדוני. 

הצעת חוק לתיקון פקודת התעבורה (מס' 112), התשע"ד–2013

	"תיקון סעיף 1
	1.
	בפקודת התעבורה‏ (להלן – הפקודה), בסעיף 1 –"


<אתי בנדלר:>
אני מציעה שתקראי הגדרה-הגדרה, נשמע הסבר, נשמע הערות והיושב-ראש יחליט אם לאשר.

<חוה ראובני:>
	
	
	"(1)
בהגדרה "בעל", בפסקה (4), בסופה יבוא "שנרשמו ברישיון הרכב";"


בהגדרה "בעל", לצורך בעלות על רכב בפקודת התעבורה יש ארבע חלופות שוות במשקלן. זה לא שיש אחת שהיא ברירת מחדל או משהו כזה. אחת מהן היא לעניין רכב הרשום על שם קטין או חסוי, אז ההורה או האפוטרופוס שמונה לבגיר חסוי הוא אחת החלופות של בעל רכב.

אנחנו רוצים לקדם מצב שבו כאשר רכב רשום על שם קטין – ויש כלי רכב שרשומים על שם קטינים – דוחות יישלחו ישירות על שם ההורה או האפוטרופוס ולא על שם הקטין מכיוון שאז אין עניין לאף אחד לבצע הסבה של הדוחות. זה יכול בפוטנציה להפוך למסלול התחמקות מהרשעות, מרישומי עבירות תעבורה, מנקודות, גם אם הקנס משולם בסופו של דבר. 

לכן אנחנו רוצים להוסיף לחלופה הזאת "שנרשמו ברישיון הרכב", והם רשומים כמעט תמיד. בדקתי עם אנשי המחשוב אצלנו. 
<אתי בנדלר:>
מה קורה אם הם לא נרשמו? לא "שנרשמו" אלא "אם נרשמו". 

<חוה ראובני:>
אני מבינה שזה צריך להיות "שנרשמו", כך שאפשר יהיה לשלוח דוחות על שמם. אבל זה רק כאשר הם רשומים. אנחנו לא מטילים על המשטרה וכיוצא בזה – יש תיקונים עקיפים בסוף הצעת החוק שמתייחסים לכבישי האגרה אבל כרגע אנחנו מדברים בתוך פקודת התעבורה. אנחנו לא רוצים להטיל על המשטרה את האחריות לברר מי האפוטרופוס, האם בכלל יש אפוטרופוס. אם כתוב ברישיון הרכב הורה או אפוטרופוס הדוח יישלח אליו. אם לא כתוב, נשארות החלופות. 

<לאה ורון:>
חלק כאלה וחלק כאלה?

<חוה ראובני:>
הכלל הוא שרשום. רכב לא יכול אצלנו במערכות- - - 

<היו"ר אבישי ברוורמן:>
סגנית השר חוטובלי, אצלנו עובדים במרץ עד שאפילו לא חיכינו לך כי חשבנו שהעבודה יותר חשובה מהנוכחות שלך בפתיחה, אבל עכשיו כשהצטרפת את מוסיפה לנו כוח ומרץ. 

<חוה ראובני:>
גם כיום יש לנו 4 חלופות שבעצם לרשויות יש בחירה ביניהן. בפועל ברירת המחדל היא הבעל הרשום, לפי זה זה עובד. אני רוצה להביא למצב שכאשר יש לנו רישום של אפוטרופוס במקרה של קטין או חסוי ברירת המחדל תהיה האפוטרופוס. בשביל זה צריך שיירשם ברישיון הרכב. החלופה הזאת תופסת רק כאשר רשום ברישיון הרכב מי הוא אותו האפוטרופוס. 

<אתי בנדלר:>
זה לא מה שכתוב כאן. אם את כותבת "שנרשמו" ולא "אם נרשמו", ייצא שאם האפוטרופוס לא נרשם אזי זה הקטין. 

<חוה ראובני:>
שיהיה הקטין, אבל אז גם לא ישלחו לו, יישאר המצב הקיים. הקטין ממשיך להיות בעל הרכב כי לפי חוק הכשרות- - - 

<אתי בנדלר:>
סליחה, תקראי שוב. לא ברור בכלל מי ייחשב אז כבעל. אם את כותבת "לעניין רכב הרשום על שם קטין או חסוי לפי מהותו בחוק ... הורה או מי שמונה אפוטרופסו, לפי העניין, שנרשמו", מה קורה אם לא נרשם, אם ההורה או האפוטרופוס לא נרשם? אז בכלל לא ברור. אז יהיה הבעל הרשום ברישיון הרכב, שזה הקטין. 

<חוה ראובני:>
נכון. אני לא רוצה לשלול את זכותו לפי חוק הכשרות להיות בעל הנכס. אני רק רוצה לתת כלי למשטרה להמציא דוחות לאפוטרופוס על שם האפוטרופוס. כאשר רשום – שישלחו אליו. ברגע שיהיה להם הנתון הזה, שהוא תקף ומחייב חוקית, הם יוכלו לעשות בו שימוש. 
<היו"ר אבישי ברוורמן:>
אתי בנדלר, את מוותרת במקרה הזה לחוה ראובני?

<אתי בנדלר:>
כן, אם זה מה שהם רוצים. 

אדוני, אם אין הערות לאף אחד אני מציעה שתעמיד את זה להצבעה. 

<היו"ר אבישי ברוורמן:>
אנחנו מאשרים את פסקה (1).

<חוה ראובני:>
	
	
	"(2)
בהגדרה "רכב", במקום "שר התחבורה" יבוא "השר";"


נראה לאורך ההצעה הזאת בהרבה מאוד מקרים תיקוני נוסח. מכיוון שפקודת התעבורה עברה עד היום 110 תיקונים בערך יש כל-כך הרבה אי-התאמות ניסוחיות. חלק מהן אנחנו לפחות מנסים ליישר פה. אז קודם כול אנחנו רוצים להגדיר, בין היתר את האזכורים של שר התחבורה, של חוק העונשין, של פקודת הביטוח. יהיו הרבה סעיפים מן הסוג הזה. נגדיר "שר" בצורה מסודרת ובכל מקום שכתוב "שר התחבורה" בכל מיני וריאציות יהיה כתוב "השר".
<היו"ר אבישי ברוורמן:>
אני מעלה להצבעה. מי בעד? מי נגד?

הצבעה

בעד – 2
נגד – אין 

נמנעים – אין

פסקה 1(2), נתקבלה.  

<היו"ר אבישי ברוורמן:>
אושר. 

<חוה ראובני:>
	
	
	"(3)
בהגדרה "עבירת תעבורה", בסופה יבוא "ועבירה לפי סעיף 2 לפקודת הביטוח";"


הגדרת "עבירת תעבורה" כיום כוללת עבירות לפי הפקודה, עבירות לפי התקנות ועבירות לפי חוקי-עזר שהותקנו לפי הפקודה. אנחנו מבקשים להוסיף לזה גם את העבירה לפי סעיף 2 לפקודת הביטוח, שזה עבירה של נסיעה ברכב שאין לו ביטוח חובה, זאת על מנת שאפשר יהיה לעשות את זה כעבירת קנס. 

<היו"ר אבישי ברוורמן:>
אני מעלה להצבעה. מי בעד? מי נגד?

הצבעה

בעד – 3
נגד – אין 

נמנעים – אין

פסקה 1(3), נתקבלה.  

<היו"ר אבישי ברוורמן:>
אושר. 

<חוה ראובני:>
	
	
	"(4)
אחרי ההגדרה "עגלה" יבוא:

	
	
	
	""עובר דרך" – המשתמש בדרך לנסיעה, להליכה, לעמידה, לרכיבה או לכל מטרה אחרת";"


זאת ההגדרה שקיימת היום בתקנות התעבורה, אבל מכיוון שבהמשך אנחנו נראה סעיף שמפנה ל"עובר דרך", הסעיף שעוסק בעבירה של חציית מסילות, אז אנחנו מבקשים להעביר את ההגדרה לכאן. 
<היו"ר אבישי ברוורמן:>
מי בעד? מי נגד?

הצבעה

בעד – 3
נגד – אין 

נמנעים – אין

פסקה 1(4), נתקבלה.  

<היו"ר אבישי ברוורמן:>
אושר. 

<לאה ורון:>
חבר הכנסת אורי מקלב מצביע במקום חבר הכנסת יעקב אשר. 

<אורי מקלב:>
למה לא קוראים ברצף?

<חוה ראובני:>
כל יתר ההגדרות הן תיקונים טכניים. 

<היו"ר אבישי ברוורמן:>
עכשיו תמשיכי ברצף, לפי דרך מקלב. אני חוזר ומציין שחבר הכנסת מקלב הוא ממשפחתו של ראש המטה הכללי של צבא ההגנה לישראל מרדכי מקלף. גם בני משפחתי וגם בני משפחתו היו במוצא בקרבות. 

<אורי מקלב:>
המוצא שלנו משותף.

<חוה ראובני:>
יתר ההגדרות הן תיקונים טכניים מן הסוג שהסברתי לגבי פסקה (2). אקרא ברצף.

	
	
	"(5)
בהגדרות "ערובה" ו"פוליסה", במקום "פקודת ביטוח רכב מנועי [נוסח חדש], התש"ל–1970" יבוא "פקודת הביטוח";

	
	
	(6)
בהגדרה "מפקח על התעבורה", במקום "שר התחבורה" יבוא "השר";


	
	
	(7)
בהגדרה "תעודת ביטוח" ו"תעודת ערובה"", במקום "פקודת ביטוח רכב מנועי [נוסח חדש], התש"ל–1970" יבוא "פקודת הביטוח";

	
	
	(8)
אחרי ההגדרה ""תעודת ביטוח" ו"תעודת ערובה"" יבוא:

	
	
	
	""חוק סדר הדין הפלילי" – חוק סדר הדין הפלילי [נוסח משולב], התשמ"ב–1982‏;

	
	
	
	"חוק העונשין" – חוק העונשין, התשל"ז–1977‏;

	
	
	
	"פקודת הביטוח" – פקודת ביטוח רכב מנועי [נוסח חדש], התש"ל–1970‏;

	
	
	
	"השר" – שר התחבורה והבטיחות בדרכים."


<היו"ר אבישי ברוורמן:>
אני מעלה להצבעה. מי בעד? מי נגד?

הצבעה

בעד – 4
נגד – אין 

נמנעים – אין

פסקאות (5)-(8) בסעיף 1, נתקבלו.  

<היו"ר אבישי ברוורמן:>
אושר. ברוכה הבאה חברת הכנסת רוזין. 

<חוה ראובני:>
	"תיקון סעיפים 3, 4 ו-12
	2.
	בסעיפים 3(א1), 4(א) ו-12 לפקודה, במקום "שר התחבורה" יבוא "השר"."


אותו עניין טכני שהסברנו קודם. 

<היו"ר אבישי ברוורמן:>
מי בעד? מי נגד?

הצבעה

בעד – 3

נגד – אין 

נמנעים – אין

סעיף 2, נתקבל.  

<היו"ר אבישי ברוורמן:>
סעיף 2 אושר. 

<חוה ראובני:>
	"תיקון סעיף 12א
	3.
	בסעיף 12א(ב)(2) לפקודה, המילים "[נוסח משולב], התשמ"ב–1982" – יימחקו."


<היו"ר אבישי ברוורמן:>
מי בעד? מי נגד?

הצבעה

בעד – 3
נגד – אין 

נמנעים – אין

סעיף 3, נתקבל.  

<היו"ר אבישי ברוורמן:>
סעיף 3 אושר. 

<חוה ראובני:>
	"תיקון סעיפים 13, 14א, 14ב, 14ד, 14ה, 16א, 16ב, 18 ו-19  
	4.
	בסעיפים 13, 14א(א), 14ב(ב) ו-(ג), 14ד(ב), 14ה(א)(2), (ג) ו-(ד), 16א(ב), 16ב(ב), 18 ו-19 לפקודה, במקום "שר התחבורה" יבוא "השר"."


<היו"ר אבישי ברוורמן:>
מי בעד? מי נגד?

הצבעה

בעד – 4
נגד – אין 

נמנעים – אין

סעיף 4, נתקבל.  

<היו"ר אבישי ברוורמן:>
סעיף 4 אושר. 

<חוה ראובני:>
	"תיקון סעיף 25
	5.
	בסעיף 25(א) לפקודה – 

	
	
	(1)
בפסקה (2), במקום "סעיפים 2, 17" יבוא "סעיפים 17" ובמקום "לפקודת ביטוח רכב מנועי [נוסח חדש], התש"ל–1970" יבוא "לפקודת הביטוח";

	
	
	(2)
אחרי פסקה (3) יבוא:

	
	
	
	"(3א)
עבירות על חוק פיקוח על מחירי מצרכים ושירותים, התשנ"ו–1996, ועל הצווים שניתנו לפיו, הנוגעים לתעבורה ולכלי רכב";"

	
	
	(3)
בפסקה (6), המילים "התשל"ז–1977" – יימחקו."


כאן פסקה (2) היא עניין של מהות. אנחנו מבקשים להוסיף לסמכות בית-המשפט לתעבורה את השפיטה על עבירות של הפרות של צווי פיקוח בתחום התחבורה והרכב. שלחתי, לבקשת היועצת המשפטית, פירוט של הצווים. יש צווי פיקוח על מחירי הנסיעה באוטובוסים ובמוניות, על שירות למבחן נהיגה ברכב פרטי. 

<יהודה בר אור:>
במה זה מתבטא לגבי המוניות והאוטובוסים?

<אתי בנדלר:>
זה יהיה בסמכות בית-המשפט לתעבורה.

<חוה ראובני:>
זה יהיה בסמכות בית-המשפט. למעשה גם היום בעקיפין זה נמצא בסמכותם כי מעבירים דרך סעיף אחר. במידה רבה מנסים גם פה לעשות סדר, אבל יש צווים שייכנסו לשם עכשיו לראשונה. יש צו פיקוח על מחיר מבחן הכשירות השנתי, יש צו פיקוח על מחיר קורסי החובה. צווי הפיקוח האלה כולם בתחום הרכב. העמדה לדין על הפרתם תהיה בסמכות בית-המשפט לתעבורה ולא בית-משפט שלום. 

<היו"ר אבישי ברוורמן:>
אנחנו מעלים להצבעה. מי בעד? מי נגד?

הצבעה

בעד – 3
נגד – אין 

נמנעים – אין

סעיף 5, נתקבל.  

<היו"ר אבישי ברוורמן:>
סעיף 5 אושר. 

<חוה ראובני:>
	"תיקון סעיף 27
	6.

	בסעיף 27(ג) לפקודה, המילים "התשל"ז–1977" – יימחקו."


<היו"ר אבישי ברוורמן:>
מי בעד? מי נגד?

הצבעה

בעד – 4
נגד – אין 

נמנעים – אין

סעיף 6, נתקבל.  

<היו"ר אבישי ברוורמן:>
סעיף 6 אושר. 

<חוה ראובני:>
	"תיקון סעיף 27א
	7.

	בסעיף 27א לפקודה – 

	
	
	(1)
בסעיף קטן (א), בסיפה, במקום הקטע החל במילים "של הסרט" עד המילים "שהובא למצלמה" יבוא "של הצילום שנשמר בסרט, וכי מרגע ביצוע הצילום";

	
	
	(2)
אחרי סעיף קטן (ב) יבוא:


	
	
	
	"(ב1)
בסעיף זה, "סרט" – לרבות קלטת, דיסקט, תקליטור, שבב או כל אמצעי אחר שנועד לאחסון של מידע חזותי, מידע מילולי, מידע מספרי או מידע אחר, המופק ממצלמה.""


סעיף 27א לפקודה מסדיר את הקבילוּת של תמונות ממצלמות אכיפה. היום הסעיף מנוסח לפי טכנולוגיה אנכרוניסטית, שבין השאר מחייבת ששוטר יעלה על סולם ומדובר על סרט שמכניסים למצלמה ומוציאים ממנה. הטכנולוגיה הזאת כבר עברה מן העולם, המצלמות האלה כבר לא בשימוש. אנחנו רוצים שחזקת האמינות לא תדבר על הסרט אלא על הצילום. השינוי נועד ליצור מצב שבו חזקת הקבילוּת, השורה התחתונה היא שהצילום יהיה העתק אמין של הצילום שנשמר בסרט, והגדרת "סרט" היא כבר הגדרה מרחיבה שכוללת את כל הטכנולוגיות הדיגיטליות. 
<אורי מקלב:>
בעצם הצילום היום ממצלמות נעשה ישירות למרכז שלכם? כלומר, המצלמות פועלות והחומר נשמר במחשב לא של העמוד אלא בתוך המרכז שלכם, שמשם מנפיקים את הדוחות? 

<חוה ראובני:>
המשטרה כמובן תפרט מכיוון שהיא מנהלת את זה, אבל אלה מצלמות שמשדרות. 

<אורי מקלב:>
זו ההגדרה שלך. אני מבין שבמקרה הזה יש שם רק מצלמה. במצלמה היום החומר נשמר או שהצילום עובר למרכז?

<שרית פיליפסון:>
הצילום עובר ל-א'3, כל הנתונים וכל הצילומים. הם ממוקמים פה בהר חוצבים. א'3 זה מצלמת אכיפה אלקטרונית אוטומטית ולכן קוראים לה א'3 כי יש פה שלוש אותיות אל"ף.

<יוסף (יוסי) יעקבי:>
אתם יודעים שהסעיף הזה לא עוסק רק במצלמות הללו. הוא עוסק בכל צילום שרוצים להגיש לבית-משפט בידי המשטרה, כולל מצלמות שמתקינים היום בניידות שמצלמות את כל הנסיעה, וכולל מצלמות בניידות שמצלמות מהירות ועבירות אחרות, ומצלמות קסדה של השוטרים האופנועים. 

<אורי מקלב:>
קל וחומר. בסך הכול זה הגדרה. 
<יוסף (יוסי) יעקבי:>
זאת היתה השאלה שלך, אם זה נגמר בעמוד. אז זה לא רק עמוד, וזה לא נשמר באותו מקום. 

<אורי מקלב:>
זה רק אומר שזה לא בצורת סרט אלא בצורת דיסק או משהו כזה. ההגדרה צריכה להשתנות לפי זה. אנחנו עוסקים כרגע רק בהגדרות. 
<חוה ראובני:>
חזקת הקבילוּת, אנחנו עוברים להסב אותה. היום היא מנוסחת כחלה על סרט ואנחנו מבקשים להסב אותה על הצילום עצמו. ברור שהצילום עדיין חייב להמשיך לעמוד בכל התנאים שנקובים בסעיף בפקודה, שקובע מה הנתונים שצריכים להיכלל בו ושצריך להוכיח שהוא העתק אמין ושלא נעשתה בו שום פעולה של התערבות. התנאים המהותיים לקבילוּת קיימים. 
<יוסף (יוסי) יעקבי:>
רק הערתי לשאלה, שזה לא רק מצלמה. 

<מיכל רוזין:>
למה לא לקרוא לזה צילום? למה ממשיכים לקרוא לזה סרט? כי סרט זה משהו ספציפי ואז צריך כאילו לפרש פה "לרבות ...". למה פשוט לא לדבר על הצילום? צילום זה בכל אופני האלקטרוניקה השונים. לצורך ייעול של הניסוח. 

<חוה ראובני:>
אנחנו כותבים על הצילום שנשמר. יכולנו להגיד "צילום שנשמר". ניסינו לשנות כמה שפחות כדי שלא נחייב שינוי בתקנות שנובעות מזה, כי אז זה מסכל את התיקון עד שיהיה תיקון של התקנות. בדרך כלל אנחנו משתדלים כמה שפחות לשנות. אז הגדרנו את המונח "סרט" באופן דיגיטלי רחב. 

<מיכל רוזין:>
אבל אם את כבר משנה אז המילה "סרט" כבר לא רלוונטית. 

<חוה ראובני:>
ברוב המקרים לא. יש איזו מדיה ששומרת. המדיה הזו היא כבר לא הפילם של פעם אבל עדיין יש איזו פלטפורמה של צילום שנשמרת. 

<מיכל רוזין:>
יש צילום שנשמר. 

<חוה ראובני:>
על איזושהי פלטפורמה. המילה "סרט" כבר מוצבת עכשיו על הפלטפורמה ששומרת את החומר. 

<מיכל רוזין:>
זה סמנטי, אבל נראה לי שאם כבר משנים חוק כדאי לתקן. 

<אתי בנדלר:>
היתה לי הערה ועו"ד חוה ראובני כבר תגיד את התשובה. 

<חוה ראובני:>
בעבודת ההכנה שעשינו לקראת הדיון הזה העירה גברת בנדלר שכתוב בסעיף כפי שקיים היום שאחד הדברים שצריך להוכיח כדי שזה יהיה קביל הוא שעד ההגשה לבית-המשפט "לא נעשתה בו שום פעולה שיש בה כדי לשנות פרט מפרטיו". העירה גברת בנדלר שאולי בצילום עצמו לא נעשתה כל פעולה אבל אולי היתה איזו תקלה במערכת הממוחשבת – וירוס, תקלה, חדירה או משהו כזה – שדרשה תיקון. לא נגעו בצילום אבל התערבו במחשב. לאור זאת הסכמנו להשמיט את המילה "בו". כלומר, עד שהוגש לבית-המשפט "לא נעשתה שום פעולה שיש בה כדי לשנות פרט מפרטיו". 
<היו"ר אבישי ברוורמן:>
זה תיקון בנדלר שמוגש על-ידי ראובני ומקובל על כולם. אם כך, אני מעלה את הסעיף להצבעה. מי בעד? מי נגד?

הצבעה

בעד – 4
נגד – אין 

נמנעים – אין

סעיף 7, נתקבל.  

<היו"ר אבישי ברוורמן:>
הסעיף אושר. 

לאדוני יש הערה? בבקשה. 

<שלמה אלמוג:>
כל הרעיון הזה כמובן ברור ורצוי ומחויב המציאות, אבל כל זה צריך להיות נתון לדבר אחד. כדי שכל זה יתאפשר המשטרה צריכה לעמוד בתקני "איזו" (ISO) של אבטחת מידע. השאלה אם היא מוסמכת לתקן הזה. אם לא אז לדעתי אי אפשר יהיה להכניס את זה לפני הסמכה לאבטחת מידע, כי יש תקנים בינלאומיים בנושא הזה. 

<היו"ר אבישי ברוורמן:>
ניצב משנה פיליפסון, מה את אומרת?

<שרית פיליפסון:>
למצלמות א'3 יש תו תקן ומכון התקנים מאשר אותן. 

<שלמה אלמוג:>
לפי תקן אבטחת מידע?

<שרית פיליפסון:>
כן, לפי כל התקנים של מכון התקנים. בין היתר ה"איזו" שם כולל גם תקני אבטחת מידע. 

<שלמה אלמוג:>
יש לזה תקן בינלאומי מאוד מוגדר, לאבטחת מידע במחשוב. 

<שרית פיליפסון:>
נכון. 

<שלמה אלמוג:>
בדוק מה שאת אומרת?

<אורי מקלב:>
מה החשש, מר אלמוג?

<שרית פיליפסון:>
אולי הוא חושש שאנחנו נשנה את הסרטים. 

<אורי מקלב:>
לא אתם. שמישהו מבחוץ יעשה את זה. מישהו מבחוץ ייכנס אל תוך סרט הצילום. 

<שרית פיליפסון:>
לא ניתן, דרך אגב. 

<אורי מקלב:>
הוא שואל למה לא ניתן לשנות, האם בגלל אבטחת מידע שלכם או בגלל "איזו". 

<מיכל רוזין:>
אם זה מחשוב – זה אפשרי. 

<שרית פיליפסון:>
לא ניתן בגלל כל האמצעים שננקטו בטרם הותקנו מערכות הצילום. אלה מערכות שמותקנות גם מתחת לאספלט בנסיעה בכביש וגם- - - 

<מיכל רוזין:>
לא צריך להיכנס למחשב. בענן אפשר להתערב. 

<שלמה אלמוג:>
ברור, הרי הכול בענן. זה לא משכנע. 

<יוסף (יוסי) יעקבי:>
וזה לא רק מצלמות א'3. 

<שלמה אלמוג:>
זה לא רק מצלמות. כל דבר. אגיד לך מאין אני מביא את זה. בזמנו כאשר דיברנו על ה"ינשוף"- - - 

<היו"ר אבישי ברוורמן:>
ד"ר אלמוג, מכיוון שאנחנו דנים בוועדה גם בתחבורה וגם בגז, הכול אצלי על הגדֵרות כי אני עושה את הכול באמונה, כי כל המשחקים הפוליטיים היום, שחוטובלי כבר כמעט העבירה את הר הבית וכל זה, זה מפריע לי. אני רוצה לגמור פה כי הבחירות כבר מתחילות.  לכן חשוב לי שכל אחד יקצר בדבריו, יגיד את הנקודה. נכון, סגנית השר חוטובלי? כדי שאוכל לגמור את זה, ואז היא תגיד: ברוורמן עזר לי, אני לא מעבירה את הר הבית...
<אורי מקלב:>
יש לך שאיפה לסיים את כל החוק היום?

<סגנית שר התחבורה והבטיחות בדרכים ציפי חוטובלי:>
אני מבקשת לא להתייחס להערות הפוליטיות האלה. אנחנו כאן למען נהגי ישראל. 

<היו"ר אבישי ברוורמן:>
אלה הערות שנאמרות באהבה. זה נאמר בחוש הומור. בבקשה ד"ר אלמוג, בקצרה. 

<שלמה אלמוג:>
אמרתי את עמדתי. אני חושב שהדבר הזה אפשר יהיה להתקין אותו וליישם אותו רק אחרי שלמשטרה תהיה תלויה תעודה על הקיר של הסמכה לפי "איזו" של אבטחת מידע, שהוא "איזו" בינלאומי. אני יודע שלמשל ב"ינשוף" בזמנו התעסקנו האם אפשר להעביר "דאטא" מה"ינשוף" לאיזה מרכז במקום להתחיל להתעסק עם כל מכשיר בנפרד, זאת היתה אחת הבעיות המהותיות שעלתה אצלנו, וכתוצאה מכך לא הכנסנו את זה לתקן. 

<היו"ר אבישי ברוורמן:>
מעניין. ד"ר אלמוג, כהרגלך אתה שואל שאלות והערות מניסיונך כי רב. 

<שלמה אלמוג:>
כדאי שתבדקו את זה. 

<היו"ר אבישי ברוורמן:>
ניצב משנה פיליפסון, מה את ממליצה?

<שרית פיליפסון:>
פשוט צריך לקרוא את הסעיף. 
<אתי בנדלר:>
בהקשר הזה אני רוצה לומר, אני לא זוכרת אם זה היה בכנסת הקודמת או בכנסת שלפני הכנסת הקודמת, רצו לתקן כמדומני את הסעיף הזה ולהקנות חזקת אמינות למכשירי אכיפה. אנחנו בוועדה התנגדנו מאוד להצעה הזאת כי אמרנו שהם יואילו ליצור את חזקת האמינות על-ידי הוכחה שהתקיימו כל התנאים המוקדמים כדי להקנות למכשירי האכיפה חזקת אמינות. למשל כמו עמידה בכל התקנים המחייבים. 

<שלמה אלמוג:>
חייב להיות פיקוח חיצוני על זה כדי שזה יהיה אמין. 

<אתי בנדלר:>
הצעת החוק ההיא לא התקבלה. הסעיף הזה מדבר על קבילוּת, לא על חזקת אמינות. את חזקת האמינות צריך להוכיח בבית-המשפט. 

<שרית פיליפסון:>
זו בדיוק התשובה. כתוב "ובלבד שיוכח כי הצילום המוגש הוא העתק אמין" ושר המשפטים יכול גם לקבוע בתקנות, אם הוא רוצה, את כל האמצעים הרלוונטיים. 

<אתי בנדלר:>
לכן ההערה שלך נכונה, אבל היא פחות רלוונטית לכאן. 

<שרית פיליפסון:>
ד"ר אלמוג, המצלמות האלה על המדוכה כבר משנת 2003. אנחנו נמצאים היום בשנת 2014.

<שלמה אלמוג:>
זה לא קשור למצלמות אלא ל"דאטא בייס". מטפלים ב"דאטא בייס" על-פי איזו תקינה מוגדרת בעולם. 

<היו"ר אבישי ברוורמן:>
רבותי, הערה מעניינת. אני רוצה להתקדם. מי בעד? מי נגד?

הצבעה

בעד – 2
נגד – אין 

נמנעים – אין

סעיף 7, נתקבל.  

<היו"ר אבישי ברוורמן:>
הסעיף אושר, עם התיקון של עו"ד בנדלר, של מחיקת המילה "בו". 

<חוה ראובני:>
	"ביטול סעיף 28
	8.
	סעיף 28 לפקודה – בטל."


סעיף 28  נותן סמכות מעצר בלי צו של נהגים שעוברים עבירות תעבורה, שאינם מזדהים ומציגים רישיונות. זה עומד בסתירה, זה הרבה-הרבה יותר מחמיר מהסדרי המעצר והעיכוב בחוק סדר הדין הפלילי (מעצרים) ואנחנו מבקשים לבטל את הסעיף, וגם על נהגים ועבירות תעבורה והזדהות של נהגים. 
<היו"ר אבישי ברוורמן:>
קיבלתי. מי בעד? מי נגד?

הצבעה

בעד – 2
נגד – אין 

נמנעים – אין

סעיף 8,  נתקבל. 
<היו"ר אבישי ברוורמן:>
הסעיף אושר. 

<חוה ראובני:>
	"תיקון סעיף 29
	9.
	בסעיף 29 – 

	
	
	(1)
בסעיף קטן (א), המילים "התשכ"ה–1965" – יימחקו;

	
	
	(2)
בסעיף קטן (ב), במקום "ושר התחבורה" יבוא "והשר"."


זה אותם התיקונים הטכניים שדובר עליהם. 
<מיכל רוזין:>
מאוד רלוונטי לדיון שלנו. זו כותרת ראשית ב"ווינט" עכשיו.

<לאה ורון:>
ממש מדהים. אני קוראת: "האכיפה לא עובדת. זינוק קיצוני בדוחות. עלייה חדה בהרוגים."

<היו"ר אבישי ברוורמן:>
מפריעים לי עכשיו. מכיוון שהפריעו, אני מאמין בשקיפות. חברת הכנסת רוזין הפריעה למהלך הדיון ובתור נזיפה בה אני חולק את האינפורמציה הזאת עם כולם. באתר "ווינט" נכתב "האכיפה לא עובדת. זינוק קיצוני בדוחות. עלייה חדה בהרוגים".

<שרית פיליפסון:>
אסבר את האוזן. קודם כול, מדובר על תל-אביב בלבד, זה לא בכלל הארץ. 

<קריאה:>
זה לא לעניין שאתה תהפוך את הדיון ל- - - 

<מיכל רוזין:>
למה? אנחנו לא אנשים טכניים שרק עוברים על סעיפי הצעת חוק. יש לנו התייחסות חברתית כוללת. אנחנו צריכים לדעת את העובדות. אני חושבת שזה חשוב. חוץ מזה, אנשי משרד התחבורה פה וכדאי שיידעו להגיב מייד. 

<היו"ר אבישי ברוורמן:>
רבותי, אנחנו נמצאים פה לא רק כדי להרים ידיים ולהצביע על סעיפים אלא מדברים גם על תוכן. מכיוון שמיכל רוזין נתנה לנו פה אינפורמציה, אני חולק אותה אתכם, ותיכף נמשיך בענייננו. "משטרת ישראל עומדת להפעיל עשרות מצלמות מהירות נוספות אך מתעלמת מנתון מפתיע וחד-משמעי: למרות עלייה חדה בהיקף האכיפה בתל-אביב מספר התאונות עולה באופן ניכר. סטטיסטיקה מטרידה. מספר דוחות המהירות בתל-אביב זינק בלא פחות מ-4,700 אחוז, ובמקביל הוכפל מספר התאונות הקטלניות וההרוגים פי שישה". מעניין. 

רבותי, אני חוזר לדיון. נעזוב את זה כרגע ונמשיך הלאה. 

<שרית פיליפסון:>
רק תזכירו לי לתת לכם את הנתונים הארציים אחר-כך, אשמח מאוד.

<מיכל רוזין:>
אנחנו נשמח. אנחנו לא "חותמת גומי". 

<היו"ר אבישי ברוורמן:>
עו"ד פיליפסון, אתן לך את הבמה עוד מעט. בינתיים בואו נתקדם קצת. כשמיכל רוזין זורקת פצצה אנחנו חולקים את הרסיסים עם כולם. 

מי בעד הסעיף? מי נגד?

הצבעה

בעד – 3
נגד – אין 

נמנעים – אין

סעיף 9, נתקבל.  

<היו"ר אבישי ברוורמן:>
סעיף 9 אושר. 

<חוה ראובני:>
	"תיקון סעיף 30
	10.
	בסעיף 30 לפקודה –  

	
	
	(1)
בסעיף קטן (א), המילים "[נוסח משולב], התשמ"ב–1982" – יימחקו;

	
	
	(2)
בסעיף קטן (ב), במקום "שר התחבורה" יבוא "השר"."


<היו"ר אבישי ברוורמן:>
אין פה רבותא גדולה. מי בעד? מי נגד?

הצבעה

בעד – 3
נגד – אין 

נמנעים – אין

סעיף 10, נתקבל.  

<היו"ר אבישי ברוורמן:>
סעיף 10 אושר. 

<חוה ראובני:>
	"תיקון סעיף 34
	11.
	בסעיף 34 לפקודה, במקום "שר התחבורה" יבוא "השר"."


<היו"ר אבישי ברוורמן:>
בסדר. מי בעד? מי נגד?

הצבעה

בעד – 3
נגד – אין 

נמנעים – אין

סעיף 11, נתקבל.  

<היו"ר אבישי ברוורמן:>
סעיף 11 אושר. 

<חוה ראובני:>
	"תיקון סעיף 35
	12.
	בסעיף 35 לפקודה, המילים "התשל"ז–1977" – יימחקו, ובמקום "שר התחבורה" יבוא "השר"."


<היו"ר אבישי ברוורמן:>
מי בעד? מי נגד?

הצבעה

בעד – 3
נגד – אין 

נמנעים – אין

סעיף 12, נתקבל.  

<היו"ר אבישי ברוורמן:>
סעיף 12 אושר. 

<חוה ראובני:>
בשעה טובה אנחנו מגיעים לסעיף מהותי. עכשיו מתחילים. 

	"הוספת סעיף 38א
	13.
	אחרי סעיף 38 לפקודה יבוא:

	
	
	"פסילת מינימום שישה חודשים
	38א.
	הורשע אדם –

	
	
	
	
	
	
	
	(1)
בעבירה מן העבירות המפורטות בתוספת הראשונה שגרמה לתאונת דרכים שבה נחבל אדם או ניזוק רכוש;

	
	
	
	
	
	
	
	(2)
בעבירה מן העבירות המפורטות בתוספת השנייה שגרמה לתאונת דרכים שבה נחבל אדם חבלה של ממש;

	
	
	
	
	
	
	דינו – נוסף על כל עונש אחר – פסילה מקבל או מהחזיק ברישיון נהיגה לתקופה שלא תפחת משישה חודשים; ואולם רשאי בית משפט, בנסיבות מיוחדות שיפרט בפסק הדין, להורות על פסילה לתקופה קצרה יותר.""


<היו"ר אבישי ברוורמן:>
הסבר מפורט. 

<לאה ורון:>
באילו עבירות מדובר?

<חוה ראובני:>
יש לנו עבירות שאנחנו רואים אותן בחומרה יחסית גבוהה יותר ובהתאם נותנים בצדן עונשי מינימום. 

<לאה ורון:>
עונשי המינימום הם 6 חודשים. 

<חוה ראובני:>
קיים כבר היום עונש מינימום של חודשיים ושל 3 חודשים בסעיפים אחרים שקיימים כבר. אנחנו רוצים להוסיף מדרגה  נוספת של 6 חודשים. 

העבירות המפורטות בתוספת הראשונה, עצם הביצוע שלהן, לפי סעיף 38, גורר אחריו עונש מינימום של חודשיים פסילה, אם אני לא טועה. 

<לאה ורון:>
עו"ד ראובני, תאמרי לחברי הכנסת מה העבירה, מה פסילת המינימום הקיימת ומה מוצע לגביה ואז חברי הכנסת יוכלו להבין במה מדובר.  

<חוה ראובני:>
אני מנסה להסתכל על כל הספרים בבת אחת. 

<היו"ר אבישי ברוורמן:>
חבל שזה לא הוכן קודם. מה שמעניין אותנו חברי הכנסת זה פשוט להבין את שיווי המשקל הנוכחי, מה העבירה, המצב הקיים והמצב המוצע. זה הכול. מטריצה פשוטה מאוד. 

<יפעת רווה:>
זה מוכן.
<חוה ראובני:>
במקרה הכינותי מראש. 

<לאה ורון:>
אתם רוצים למסור את זה לחברי הכנסת, שיהיה להם מול העיניים?

<יפעת רווה:>
העברנו לכם את זה במייל. העברתי את זה במייל גם לייעוץ המשפטי וגם לוועדה, מזמן כבר. 

<לאה ורון:>
נוכל להדפיס ולתת לחברי הכנסת. 

<יפעת רווה:>
העברתי נוסח משולב. 

<לאה ורון:>
אני לא מדברת על הנוסח המשולב. אני מדברת על מהות העבירה, לדעת מה הענישה. 

<יפעת רווה:>
אבל בתוך הנוסח המשולב- - - 

<לאה ורון:>
הנוסח המשולב לא הועבר אלינו לוועדה. 

<יפעת רווה:>
אני שלחתי. 

<היו"ר אבישי ברוורמן:>
תקשיבי, אנחנו לא מדבר על זה. לא אתווכח אם שלחתם או לא שלחתם. חוה ראובני, בבקשה. 
<חוה ראובני:>
עבירות התוספת הראשונה, שתיכף אפרט מה הן, עצם הביצוע שלהן מצריך עונש מינימום של שלושה חודשי פסילה. העבירות הן: עבירה לפי סעיף 10 לפקודה, שזה נהיגת בלתי מורשה, לא אדם שהרישיון שלו פג תוקפו אלא נהג שמעולם לא היה לו רישיון; עבירות של נהיגה בלי מלווה; עבירה לפי סעיף 62(7), שזה פגע וברח, הסתלקות ממקום תאונה. 
<לאה ורון:>
מה היא העבירה לפי סעיף 10?

<חוה ראובני:>
נהיגת נהג בלתי מורשה, נטול רישיון נהיגה. 

עבירה לפי סעיף 12(א)(1), (ב) ו-(ג) – המספור השתנה בינתיים- - - 

<היו"ר אבישי ברוורמן:>
תאמרי עכשיו רק את התוכן, בלי סעיפים.

<חוה ראובני:>
נהיגת נהג חדש בלי מלווה בתקופת חובת הליווי. 

עבירה לפי סעיף 62(7) היא אי עצירת רכב במקום של תאונה. 

<שרית פיליפסון:>
ואי מסירת שֵם, אי מסירת פרטים. 

<חוה ראובני:>
זה לא רק פרטים. זה אחת הווריאציות. 

<היו"ר אבישי ברוורמן:>
אני רוצה שתסבירי לא רק לעו"ד פיליפסון אלא לנו, שאנחנו נבין על מה אנחנו מצביעים. 

<חוה ראובני:>
אני יכולה לקרוא לכם את העבירה: "בהיותו נוהג רכב אינו עוצר בשעה שבגלל מציאות רכבו בדרך אירעה תאונה לבהמה או לרכב שאדם ממונה עליהם ואינו מגלה כשנדרש לכך שמו ומענו שלו ושמו ומענו של בעל הרכב".

<היו"ר אבישי ברוורמן:>
אז גם לא עוצר. 

<חוה ראובני:>
גם לא עוצר וגם לא מוסר פרטים.

<קריאה:>
לא מגיש עזרה. 

<חוה ראובני:>
הסעיף שנוגע לעזרה מופיע במקום אחר. 

<היו"ר אבישי ברוורמן:>
אומר לך את האמת, אני רוצה לשמוע בלשון בני אדם. אם הייתם נותנים לי טבלה, לא של משפטנים אלא של אנשים שלא מבינים במשפט, ואומרים לי דבר פשוט מאוד: אדם לא עוצר, ביקשו ממנו פרטים – זאת עבירה. לא את הנוסח המשפטי. לא ברור לי עכשיו אם העבירה היא שהוא לא עוצר, שלא הגיש עזרה או דברים אחרים. 

<חוה ראובני:>
הוא לא עוצר ולא מוסר פרטים. עזרה זה בסעיף אחר. 

<לאה ורון:>
עבירה לפי סעיף 12(א)(2).

<חוה ראובני:>
זה חובת ליווי שלנהג חדש. 

<לאה ורון:>
מה זה אומר?

<היו"ר אבישי ברוורמן:>
הוא חייב לעצור? 
<חוה ראובני:>
כשהרכב של אדם גרם לתאונה, בוודאי. 

<היו"ר אבישי ברוורמן:>
אה, הוא גורם התאונה. הבנתי. 

<יוסף (יוסי) יעקבי:>
זה לא אדם שאשם בתאונה. זה רק אם עצרו את הרכב שלו שם. 

<חוה ראובני:>
הוא מעורב בתאונה. 

<יוסף (יוסי) יעקבי:>
לא, זה לא מה שכתוב בסעיף. 

<חוה ראובני:>
זה "בגלל מציאות הרכב בדרך".

<יוסף (יוסי) יעקבי:>
הוא לא חייב להיות מעורב בתאונה. 

<קריאה:>
אם הוא לא מעורב למה הוא חייב לעצור?

<היו"ר אבישי ברוורמן:>
אני לא מבין. אני מבקש קודם כול דוגמאות ולא את המשפטנות ואת הסעיפים. נניח שיש לי רכב והרכב שלי נמצא שם ופתאום בר אור בא בכל הכוח, "דפק" רכב אחר, קרה משהו והרכב שלי גם נפגע שם. מה הסיפור?

<יוסף (יוסי) יעקבי:>
גם אם אתה לא נפגע בעצמך. 

<חוה ראובני:>
שניכם חייבים בעצירה במקום ובהחלפת פרטים. 

<יהודה בר אור:>
למה? ואם הוא עומד שם בלי שום סיבה?

<לאה ורון:>
ואם לא אז פוסלים לו את הרישיון ל-6 חודשים?

<היו"ר אבישי ברוורמן:>
אבל הרכב שלי סתם נמצא שם. 

<חוה ראובני:>
אבל זה בגלל הימצאותו שם. אם הוא מורשע בזה- - - 

<מיכל רוזין:>
אם הוא הורשע במה?

<חוה ראובני:>
בזה שהוא הסתלק, בזה שהוא לא מסר פרטים. 

<יהודה בר אור:>
אני אעצור על-ידך עם מונית ואדבר אתך, ובדיוק אז יבוא רכב ויעשה תאונה אתי. אתה מוכרח לעמוד שם, לפי מה שהיא אומרת, ולמסור פרטים, אפילו שרק דיברת אתי דרך החלון ושאלת אותי מה נשמע.  

<היו"ר אבישי ברוורמן:>
סליחה רבותי, הבעיה שלנו היא לא המשפטנות. אנחנו רוצים להבין על מה אנחנו מצביעים. אני רוצה עוד דוגמה. בלי משפטים, רק דוגמאות. 

<חוה ראובני:>
אנסה פעם נוספת להבהיר את מה שלא הצלחתי. מדובר על רשימת העבירות בתוספת הראשונה, שתוצאתן לפי הדין הקיים בשל עצם הביצוע שלהן, בלי קשר לתוצאות, היא שלושה חודשי פסילה. הזכרתי עד עכשיו נהיגת בלתי מורשה; נהג חדש בלי מלווה, על כל הזוויות של הליווי; עכשיו אנחנו מדברים על אי עצירה ומסירת פרטים במקום תאונה. 

<היו"ר אבישי ברוורמן:>
תני לי דוגמה, בבקשה. 

<חנא סוייד:>
מדובר על מישהו שמעורב בתאונה או סתם צופה?

<יוסף (יוסי) יעקבי:>
לא מעורב. 

<חוה ראובני:>
עמדתי ברמזור אדום- - - 

<חנא סוייד:>
אם זה מישהו שלא מעורב בתאונה – אני לא מוכן לתמוך בזה. 

<היו"ר אבישי ברוורמן:>
אשאל אותך שאלה. תני לי דוגמה של אדם תם שנמצא שם בתוך רכב. למה הוא יקבל פתאום 3 חודשי פסילה? על מה?

<חוה ראובני:>
אם הוא יורשע במשהו, אבל אם הוא הסתלק ולא מסר פרטים כאשר הוא פגע בי מאחור- - -  

<היו"ר אבישי ברוורמן:>
הוא לא פגע. הוא לא מעורב. תני לי דוגמאות לאדם שלא פגע. הלא את כוללת כאן אנשים שגם לא מעורבים בדבר הזה. אל תיתני לי דוגמאות לחומרא. 

אני מבקש תשובות אך ורק מעו"ד ראובני. אני רוצה דוגמה לקולא. כלומר, אם מישהו היה מעורב בתאונה, זה דבר אחד. האם לפי הניסוח שלך ייתכן שיש אדם שיש לו שם רכב והוא לא פשע ופתאום נופל עליו תיק גדול? האם זה יכול להיות?

<חוה ראובני:>
את כל התסריטים שקורים בבתי-המשפט ובחיים אני חושבת שהמשטרה יודעת טוב יותר ממני. אני יותר תיאורטיקנית. 

<היו"ר אבישי ברוורמן:>
אני לא רוצה תיאוריות, אני רוצה דוגמאות מעשיות. 

<שרית פיליפסון:>
אציג שתי דוגמאות. אחת מהן היא מקרה ידוע מאוד, תאונה קטלנית בצפון.

<היו"ר אבישי ברוורמן:>
אני מבקש דוגמאות לקולא. 

<שרית פיליפסון:>
רכב עמד בשול הימני של הכביש, הנהגת החליפה גלגל ברכב. רכב שנסע בכביש הראשי הבחין בה ברגע האחרון. על מנת שלא לפגוע בה סטה לתוך הכביש ופגע ברכב שנסע משמאלו. שניהם עצרו כמובן לפניה. זאת היתה תאונת דרכים עם נפגעים. אותה נהגת – פשוט הכול צולם במצלמות – פשוט החליפה את הגלגל ועזבה את המקום, כשהיא עדה לאירוע. 

<היו"ר אבישי ברוורמן:>
כאשר היא היתה גורם לתאונה. 

<שרית פיליפסון:>
אתה יכול לומר שהיא היתה גורם. היא טענה שהיא לא היתה גורם. היא בסך הכול עמדה להחליף תקר בצד. אחרי שסיימה להחליף את הגלגל היא פשוט עזבה את המקום. 

<היו"ר אבישי ברוורמן:>
בדוגמה הזאת, בלשון בני אדם, היא היתה גם סיבה לתאונה ולכן היא צריכה לקבל עונש. 

<יפעת רווה:>
זה מה שכתוב בסעיף. 

<חוה ראובני:>
בגלל הימצאות רכבה בדרך. 

<היו"ר אבישי ברוורמן:>
גברתי, אני מנסה להבין. את כבר יודעת את זה שלושים פעם. וגם חברי הכנסת, אנחנו רוצים להבין. בסעיף הזה נכללים מקרים שהם לא כמו המקרה הזה של עצירה בשול הדרך וגרימת תאונה? האם יש מקרים אחרים? האם זאת הדוגמה?

<חוה ראובני:>
זאת דוגמה. "מציאות רכבה בדרך" – זה מה שכתוב בסעיף. 
<היו"ר אבישי ברוורמן:>
במקרה הזה, חנא סוייד, אני מקבל כי באמת היא היתה צריכה להציג את הניירות ולא ללכת. 

<חנא סוייד:>
אבל אתה מתאר לעצמך שהעבירה כאן היא שהיא לא מסרה את הניירות, לא שהיא עמדה שם במקום וגרמה לתאונה. תבחין בהבדל. 

<לאה ורון:>
מה זה "בדרך שאירעה תאונה לבהמה"?

<יוסף (יוסי) יעקבי:>
הרכב עמד בצד ואז באה פרה, נכנסה לכביש ונפגעה. זה המקרה של הבהמה. 

<חוה ראובני:>
למשל התאונות בדרום עם גמלים. 

<חנא סוייד:>
זאת אומרת, אם היא מסרה הודעה זה בעצם פוטר אותה מהעונש?

<חוה ראובני:>
כן. היא לא ביצעה שום עבירה בכך שהיא עמדה שם והחליפה גלגל. העבירה שלה היתה שהיא הסתלקה. 

<חנא סוייד:>
זה בסדר. 

<לאה ורון:>
זה תאונה עם בהמה, אז בשביל זה צריך לשלול רישיון ל-6 חודשים?

<היו"ר אבישי ברוורמן:>
עכשיו לגבי הבהמות. 

<חוה ראובני:>
ההגדרה של "חובת מסירת פרטים" מתייחסת לא רק כשנגרמה תאונה בין כלי רכב אלא הפקודה שלנו, עוד מימי המנדט, מתייחסת גם לגמלים. יש מקומות שבהם עדיין משוטטים גמלים על כבישים. כלומר, גם אם התאונה היתה עם גמל. 

בתוספת הראשונה יש עוד עבירות. 

עבירה לפי סעיף 65 היא כניסה למפגש מסילת ברזל כאשר המחסום יורד, כאשר הרכבת נראית מתקרבת וכולי. 

עבירות לפי סעיף 338(1) או (4) זה סיכון חיי אדם בנתיב תחבורה, אם אני זוכרת נכון.
עבירות לפי תקנות התעבורה 47(ד) זה עקיפה מסוכנת. 

26(2) או (4), זה מצב השולל את השליטה ברכב.

<היו"ר אבישי ברוורמן:>
אני נותן לך הצעת ייעול לישיבות הבאות. במקום שתדפדפי בדפים תעשי את מה שהציע ד"ר סוייד, תכיני מטריצה מסודרת. מה שאת עושה פה גם מבלבל אותנו. תכיני מטריצה ותשלחי לנו. 

<מיכל רוזין:>
אין לנו את כל המידע לפנינו. 

<חנא סוייד:>
אפשר לפשט את זה, לא להגיד מטריצה אלא להגיד טבלה. מטריצה היא מילה של מתמטיקאים. 

<היו"ר אבישי ברוורמן:>
קחו לתשומת לבכם את הבקשה שלנו כי עודף המשפט הזה מבלבל אותנו.

<חוה ראובני:>
כן, בוודאי. עבירות לפי 27(ג) הן עבירות של מהירות קיצונית. כאן אני מקריאה תיקונים שמופיעים כבר בהצעת החוק הזאת. 

<אתי בנדלר:>
יש עוד תיקונים, גם סעיף 65. 

<חוה ראובני:>
אנחנו מבקשים להוסיף כמה עבירות לתוספת הראשונה. הן כרגע לא נמצאות פה עדיין. 

עבירה לפי 144 לתקנות, שזה עוד פעם מסירת פרטים במצב של תאונה, עצירה במקום ומתן פרטים. 

308(ד) זה נהיגה ברכב שניתנה לגביו הודעת איסור שימוש עקב ליקויי בטיחות קשים. 

<אתי בנדלר:>
בכל מקרה, אני מזכירה שכל אחת מן העבירות האלה, פסילת החובה היא רק אם יש קשר בין העבירה לבין תאונת הדרכים, שעצם העבירה היא שגרמה לתאונת דרכים שבה נחבל אדם או ניזוק רכוש. 

<היו"ר אבישי ברוורמן:>
אז זה לא חזק כל-כך. אם כך, אנחנו מצביעים. מי בעד? מי נגד?

הצבעה

בעד – 3
נגד – אין 

נמנעים – אין

פסקה (1) של סעיף 13, נתקבלה.  

<היו"ר אבישי ברוורמן:>
פסקה (1) אושרה. 

<שי ישעיהו גלעד:>
אני יושב-ראש ועדת התעבורה בלשכת עורכי-הדין. 

אזכיר לכם שיש כבר היום עונשי מינימום, שהם 3 חודשים. הדינמיקה בבתי-המשפט היא כזו שלעתים נדירות מאוד בתי-המשפט משתמשים בעונש המינימום. בדרך כלל העונשים חמורים הרבה יותר. העלאת הרף ל-6 חודשים אינה מהווה הרתעה אבל היא בעצם הצהרה של אי-אמון במערכת המשפט. לא ספרתי אף פעם את מספר עבירות המינימום הקבועות בפקודת התעבורה, אבל אמר בזמנו כבוד השופט טננבוים שהוא סָפַר ויש לנו 18 עונשי מינימום בפקודת התעבורה. אין לזה אח ורע באף חוק אחר במדינת ישראל. בצורה כזו אנו מֵצֵרים את ידיהם של שופטי ישראל.

אני עותר ומציע לחברי הכנסת לא לאשר את העלאת הרף, להשאיר אותו ברף הקיים ולתת את שיקול הדעת לשופטי בתי-המשפט. 

<חוה ראובני:>
אנחנו לא מעלים את הרף פה, אני מבקשת לדייק. היום יש 3 חודשי פסילת חובה על עבירות התוספת הראשונה, בלי קשר לתוצאותיהן. העלאת הרף היא כאשר העבירות האלה גרמו לתאונת דרכים שבה נחבל אדם. זה מה שמונח בסעיף 38א.

הנתונים לגבי רף הענישה המקובל, הנתון שקיבלתי מהמשטרה הוא שעונשי המינימום הם בדרך כלל גם עונשי המקסימום. 

<שי ישעיהו גלעד:>
ממש לא. זה היה לפני כ-15 שנים. זה לא כך היום. 

<חוה ראובני:>
אני לא חיה בבית-משפט לתעבורה. 

<שי ישעיהו גלעד:>
אבל אנחנו כן. שלושת האנשים שיושבים כאן חיים כל יום בבתי-משפט לתעבורה. 

<שרית פיליפסון:>
אתם רק מצביעים על העובדה שבית-המשפט לא כבול. אם אתה אומר לעו"ד ראובני שבתי-המשפט לא גוזרים את עונשי המינימום- - - 

<שי ישעיהו גלעד:>
גברת פיליפסון, את יודעת טוב מאוד שמעטים מאוד השופטים היום שבכלל מגיעים לעונש מינימום. 
<היו"ר אבישי ברוורמן:>
זה לא פוליטיקה, זה לא הכנסת, זה רק ועדת הכלכלה. תיכף אתן לך לדבר, סגנית השר. 

חוה ראובני, שמענו את הדברים. את קצת תיאורטיקנית. עכשיו אנחנו רוצים לשמוע אנשים בשטח. 

סגנית השר, את גם עוד לא כל-כך מכירה את השטח.

<סגנית שר התחבורה והבטיחות בדרכים ציפי חוטובלי:>
אני משתדלת כמיטב יכולתי לקבל את המידע. 

<אתי בנדלר:>
סליחה, אני חושבת שלא סיימת לסקור את ההוראות שעליהן מדובר בתוספת הראשונה. זה הופסק באמצע. 

<חוה ראובני:>
לא, זה התוספת הראשונה כפי שהיא היום. דילגתי על התוספות שאנחנו מבקשים בהצעת החוק הזאת להוסיף לתוספת. 

<אתי בנדלר:>
338(1) או (4) לחוק העונשין ותקנות 47, 26(2). כולם חדשים?

<חוה ראובני:>
לא. 338 לא, אבל רוב העבירות בתקנות, המהירות וכולי – זה עדיין לא נמצא שם היום. 

<היו"ר אבישי ברוורמן:>
בבקשה, סגנית השר חוטובלי. 

<סגנית שר התחבורה והבטיחות בדרכים ציפי חוטובלי:>
אני רוצה להעיר הערה כללית שאולי תסייע לנו. 

יש כאן התקוממות סביב סוגיית נזק לרכוש. חלק מרכזי מאוד מהעניין פה – ובאמת אני גם כן מביעה קצת צער על כך שהתוספות לא ידועות לנו ואנחנו לא שורקים אותן בעל פה כמו חלק מאנשי המקצוע כאן, וכן חשוב שהאנשים יכירו את העבירות שעומדות מאחורי כל סעיף. עשינו את זה עכשיו בישיבה המקדימה. הסיפור הוא שיש עבירות שאנחנו רואים אותן כעבירות דגל, שאנחנו לא רואים בכלל עניין בנזק התוצאתי שנגרם. כלומר, יש אנשים שמזדעזעים מה פתאום כשנגרם נזק לרכוש אז אנחנו מפעילים סנקציה חמורה של שלילה. 

הסיפור הוא שלא מדובר בעבירות שיש בהן עניין של חוסר תשומת לב, שהן רבות מעבירות הכביש, אלא עבירות שנעשו במודע. לכן כן חשוב לנו להכיר את רשימת העבירות שמחוברות לסעיפים האלה כדי שנבין שהמבחן הוא לא מבחן תוצאתי. המבחן הוא בחומרת העבירה. אני חושבת שזה היה הרציונל מאחורי כל הסיפור הזה. כלומר, אם אדם עובר ברמזור אדום, לא מעניין אותי אם היה לו נס ולא קרה שום נזק ואסון. הוא עבר ברמזור אדום. ולכן חייבים להבין שלא מדובר בכל עבירה שנגרמת לנו בהיסח הדעת. 

<חוה ראובני:>
תודה לסגנית השר שמחדדת פה את הנקודה, שהעבירות המנויות בתוספת הראשונה כולן עבירות שאנשים מבצעים במודע. 

<אתי בנדלר:>
מה עם סעיף 338(א)(1) לחוק העונשין שכלול בתוספת הראשונה? אקרא את הסעיף מחוק העונשין. כותרת השוליים של הסעיף הזה היא "מעשה פזיזות ורשלנות" והוא קובע כדלקמן: "העושה אחת מאלה בדרך נמהרת או רשלנית שיש בה כדי לסכן חיי אדם או לגרום לו חבלה – דינו מאסר 3 שנים. (א)(1) נוהג רכב או רוכב בדרך ציבורית". זאת אומרת, עצם העובדה שהוא נהג ברשלנות- - - 
<סגנית שר התחבורה והבטיחות בדרכים ציפי חוטובלי:>
זה קיים כבר היום בספר החוקים. זה לא תיקון. 

<אתי בנדלר:>
אכן, זה לא תיקון, זה קיים. 

<סגנית שר התחבורה והבטיחות בדרכים ציפי חוטובלי:>
גם זה נשמע נורא גורף ורחב. 

<אתי בנדלר:>
מאוד, מאוד, מאוד. וכאן אין שיקול דעת. יש היום עונש מינימום, ואם נגרם נזק אז יהיה כבר עונש מינימום לא של 3 חודשים פסילה אלא של 6 חודשים. 

פסקה (4) לאותו סעיף קטן 338(א) לחוק העונשין קובעת: "עושה מעשה לגבי מכונות שבפיקוחו, שלו בלבד או עם אחרים, או אינו נוקט אמצעי זהירות נאותים מפני סכנה מסתברת הכרוכה בהן". אני בכלל לא יודעת מה המשמעות של הסעיף הזה. אבל ברור לחלוטין שמדובר כאן על עבירת רשלנות, גם לפי כותרת השוליים של הסעיף. 

<חנא סוייד:>
זה כולל גם את הגברת שרצתה לתקן תקר? כי מסוכן להמשיך לנסוע עם תקר והיא חייבת לעצור ולהחליף את הגלגל. אז מה?

<אתי בנדלר:>
זה שהיא עמדה בצד, זה בסדר, אבל המציאות של רכבה שם גרמה לתאונה אחרת. 

<חנא סוייד:>
בסדר, אבל מה היא יכולה לעשות?

<אתי בנדלר:>
לאחר מכן היא היתה צריכה למסור פרטים. 

<חנא סוייד:>
שאלתי אם זה כלול במה שנקבע בפסקה שקראת כעת. 

<יפעת רווה:>
היא היתה צריכה רק למסור פרטים. 

<יוסף (יוסי) יעקבי:>
היא היתה צריכה לנחש שהעצירה שלה תגרום לתאונה. 

<חנא סוייד:>
היא עצרה על מנת להחליף תקר. זה נעשה במודע. 

<אתי בנדלר:>
זה עבירה אחרת. 

<חוה ראובני:>
זה לא עבירה. זה חובתה. 

<יוסף (יוסי) יעקבי:>
אם היא תדע שבגללה נגרמה התאונה. 

<אתי בנדלר:>
כתב האישום נגדה לא יוגש לפי סעיף 338(א)(1) או (4) לחוק העונשין.

<חנא סוייד:>
בסדר, אז זה משהו אחר. 

<יוסף (יוסי) יעקבי:>
למה? למה גם אני לא צריך למסור פרטים? למה היא צריכה למסור פרטים? כי היתה נוכחת שם?

<יפעת רווה:>
כן. 

<יוסף (יוסי) יעקבי:>
אבל כדי שתידרש למסור פרטים היא צריכה להיות מעורבת בתאונה, היא צריכה לגרום לה.

<חוה ראובני:>
"מציאוּת רכבה בדרך".

<יוסף (יוסי) יעקבי:>
אבל איך היא תדע שמציאות רכבה בדרך גרמה לתאונה? רבותי, אתם רוצים שהיא תצפה משהו.

<שרית פיליפסון:>
היא יודעת. 
<יוסף (יוסי) יעקבי:>
היא לא  יודעת. אז תוסיפו ידיעה. תוסיפו סעיף שיגיד: היא יודעת שרכבה גרם לתאונה. 

<היו"ר אבישי ברוורמן:>
רבותי, נתתי לכם להתנהל כמו במליאת הכנסת, תרבות שאני מלמד את הילדים שלי שאסור להתנהג כך. מכיוון שוועדת הכלכלה, כפי שאמר חבר הכנסת סוייד, היא oasis בכנסת, השאלה היחידה, והעלתה אותה סגנית השר, היא האם בהגדרות האלה, שאנחנו לא בדיוק מבינים את הפירוט שלהן – אנחנו בקטגוריות של עבירות חמורות בהן אנחנו רוצים להעלות את הרף מ-3 ל-6 חודשים – מכניסים כל מיני עבירות פעוטות. על כך יצא הקצף, ועדיין לא קיבלנו תשובה מעו"ד ראובני. 

<חוה ראובני:>
אני לא חושבת שאף אחת  מן העבירות שנזכרה כאן היא עבירה פעוטה. אולי יש להן יסודות נפשיים משתנים, אבל ממש לא כללנו פה אי נשיאת מסמכים וגם לא עבירות מהירות ברף הנמוך. 
<היו"ר אבישי ברוורמן:>
מה זה "נזק רכוש"? אולי פתאום היה איזה נזק קטן לרכוש. 

<שרית פיליפסון:>
זה נזק לרכוש שמתלווה לאחת מן העבירות החמורות. זאת אומרת, אם נהגת ללא רישיון נהיגה וגרמת לנזק- - - 

<היו"ר אבישי ברוורמן:>
כלומר, זה לא נזק לרכוש כשלעצמו. 

<שרית פיליפסון:>
אם נהגת ללא רישיון וגרמת לתאונת נזק בלבד תצפה לפסילה בפועל. זה כבר הופך להיות אירוע חמור. אם עשית עוד עבירה כמו העבירות שיש פה של נהג חדש, כשהסעת ברכבך יותר מהמותר וגרמת לתאונת דרכים של נזק בלבד, אז תצפה לפסילה. כלומר, זה משתלב ביחד. זה גם מה שסגנית השר אמרה. יש פה שילוב של עבירות חמורות ושל תאונת דרכים מסוג נ"ב (נזק בלבד) או ת"ד (תאונת דרכים עם נפגעים) וזה מה שרוצים כמדרג הנוסף. 

<אתי בנדלר:>
מה עם סעיף 338(א)(1) או (4)?

<שרית פיליפסון:>
סעיף 338 הוא סעיף חמור מאוד שתובעי תעבורה לא יכולים להגיש אותו לבית-משפט לתעבורה מאחר וזה סעיף עונשין. זה סעיף שברגע שאנחנו מקבלים אותו ברף גבוה יותר מן העבירות שבפקודת התעבורה, שהן בדרך כלל עבירות אחריות קפידה או רשלנות, ברגע שאנחנו מקבלים עבירות לפי הסעיף הזה אנחנו מעבירים אותו לפן הפלילי וזה מוגש בבית-משפט שלום. בתי-המשפט לתעבורה לא מוסמכים – אלא אם כן מדובר בשופטי שלום אבל לא אכנס אתכם להגדרות האלה – לדון בעבירה לפי סעיף של פזיזות או רשלנות, עבירה לפי סעיף 338. 

<היו"ר אבישי ברוורמן:>
אם כך, אני רוצה להתקדם. אני שואל את עצתה של עו"ד בנדלר, בעזרתה של עו"ד סומפולינסקי, כי אני רוצה לגשת להצביע, אלא אם כן כאשר אנחנו מעלים את הרף מ-3 חודשים ל-6 חודשים הכנסנו כאן פכים קטנים שלא צריכים להיות כאן. אם ברשת אין פכים קטנים אלא זה עבירות חמורות אז ההחמרה במקום. אנא, אתי בנדלר, תייעצי לי כדי שאוכל להעמיד את הנושא להצבעה בצורה מושכלת. 

<אתי בנדלר:>
מדובר כאן על העלאת רף הענישה. אני סבורה שככל שמדובר בעבירות חמורות שאינן עבירות רשלנות גרידא ושכתוצאה מביצוע אותה עבירה אכן נגרמה תאונת דרכים – למרות שיש כאן בעיה עם "נגרם נזק לרכוש" או חבלה ברף התחתון, ודיברתי על זה גם עם סגנית השר בהזדמנות אחרת, כי זה עניין לחלוטין מקרי – אבל אמרנו שמכיוון שלא מדובר ברשלנות גרידא אזי אני חושבת שאפשר לחיות עם זה. אבל אזכיר שלקראת סיום הצעת החוק יש תיקון של התוספת הראשונה ואינני בטוחה שכל התיקונים המוצעים עומדים בקריטריונים האלה. 
<היו"ר אבישי ברוורמן:>
נדון בזה כשנגיע לתיקונים הללו. אם כך, אני מעלה את זה להצבעה. 

<יוסף (יוסי) יעקבי:>
סליחה, אפשר עוד הערה כללית שנוגעת לסעיפים 13, 14 ו-15? אנחנו דנים על סעיף 13 אבל ההערה שלי נוגעת לשלושת הסעיפים. העברתי את ההסתייגויות שלי בכתב לכל חברי הוועדה. 

בעניין עונשי המינימום יש התנגשות חזיתית עם סעיף 35 לחוק העונשין האוסר עונשי מינימום. הוא קובע שכל העונשים במדינת ישראל הם עונשי מקסימום. פקודת התעבורה ההיסטורית נהנית משמירת דינים. כאשר אתם תצביעו היום על החמרה, הקלה או מה שאתם רוצים ותפתחו את הסעיף, אוטומטית ייכנס לתוקפו סעיף 35 האוסר את זה ולכן שכרכם ייצא בהפסדכם. 

<היו"ר אבישי ברוורמן:>
אתה אומר שמה שאנחנו עושים עכשיו – ואני מסתכל לכאן ולכאן ולכאן – אנחנו בעצם פועלים כנגד החוק. 

<יוסף (יוסי) יעקבי:>
אתם פועלים לא כנגד החוק. כל התיקונים שאתם תעשו, אם אתם רוצים להחמיר את הענישה ולקבוע עונשי מינימום חדשים, הם לא יוכלו להתקיים בכפיפה אחת עם סעיף 35 לחוק העונשין. לכן דרוש תיקון עקיף, או תיקון ישיר, כי זה חוק העונשין. 

<היו"ר אבישי ברוורמן:>
אני רוצה להבין. אסתמך ברשותכן, עו"ד פיליפס ועו"ד ראובני, באילן שמימיני, עו"ד בנדלר. האם יש אמת בדבריו של עו"ד יעקבי, שאנחנו בעצם רוצים לברך ונצא מקללים?
<אתי בנדלר:>
אני לא מקבלת את חוות דעתו של עו"ד יעקבי בעניין הזה. סעיף 35 עניינו בכלל עונשי מקסימום. דהיינו, כאשר החוק קובע עונש מסוים מבהיר סעיף 35 שהעונש הזה הוא עונש מקסימום. או בלשון החוק, שאומר את זה יפה ממני "בית-המשפט שהרשיע אדם בשל עבירה רשאי להטיל עליו כל עונש אשר אינו עולה על העונש שנקבע בדין לאותה עבירה". לעומת זה סעיף 35א רבא לחוק העונשין דן בעונשי חובה ונסיבות מקלות, וכאן מדובר על עונש חובה, והוא קובע: "(א) הורשע אדם בעבירה שדינה עונש חובה ניתן להטיל עליו עונש קל מעונש החובה הקבוע על העבירה אם העבירה נעברה בנסיבות מקלות מיוחדות שיפורשו בגזר הדין". אז גם נקבע על אילו עבירות ההוראה הזאת, שמאפשרת הקלה בנסיבות מיוחדות, לא חלה. לכן אני חושבת שהפרשנות של עמיתי איננה נכונה. מכל מקום, בוודאי הוא יוכל להעלות את פרשנותו בבית-משפט ובית-המשפט, המוסמך לפרש חוקים, יחליט בעניין. 

<היו"ר אבישי ברוורמן:>
רבותי, אני מעלה את הסעיף להצבעה. מי בעד? מי נגד?

הצבעה

בעד – 2
נגד – אין 

נמנעים – אין

פסקה 13(2), נתקבלה.  

<היו"ר אבישי ברוורמן:>
סעיף 13 אושר. 

<חוה ראובני:>
	"תיקון סעיף 39
	14.

	בסעיף 39 לפקודה, במקום "בסעיף 38" יבוא "בסעיפים 38 ו-38א"." 


סעיף 39 מדבר על מצב של עבירה פעם שנייה שחלות עליה נסיבות של חובה של פסילת מינימום. היום הסעיף מפנה רק לסעיף 38 ואנחנו מבקשים להפנות גם לסעיף 38א. 
<אתי בנדלר:>
שם מדובר על פסילת חובה של שנה. אמרת את זה?

<חוה ראובני:>
ייאמר שסעיף 39 מטיל עונש של פסילת חובה של שנה על מי שמגיע בפעם השנייה בתוך שנתיים. 

<היו"ר אבישי ברוורמן:>
מה שנקרא "שור מוּעד".

אני מעלה להצבעה את הסעיף. מי בעד? מי נגד?

הצבעה

בעד – 2
נגד – אין 

נמנעים – אין

סעיף 14, נתקבל.  

<היו"ר אבישי ברוורמן:>
הסעיף אושר. אנחנו עוברים לסעיף 15. 

<תמר זנדברג:>
אדוני, אפשר בבקשה, לפנים משורת הדין, לומר מילה על הסעיף הזה לפני ההקראה, כי אני חייבת לצאת? אני מודה לך. אני רוצה לומר רק מילה כללית על הסעיף. אני רוצה גם להגיד לך בשם קבוצת מרצ כהסתייגות, או הסתייגות דיבור. 
<אתי בנדלר:>
אני רוצה כבר להעיר לך לנושא הזה של ההסתייגות. הסעיף עדיין לא התקבל. יכול להיות שאת מציעה משהו והצעתך תתקבל. 

<תמר זנדברג:>
אין לי בעיה. אני מעירה רק הערה כללית. 

<אתי בנדלר:>
אני כבר אומרת שבהרכב הנוכחי של היושבים כאן אין רוב להצעת הממשלה אלא אם כן חברת הכנסת רוזין תימנע בהצבעה. 

<תמר זנדברג:>
הסעיף הזה עוסק בנהיגה תחת השפעה של סמים, חומרים מסוכנים למיניהם. אני רוצה כבר להקדים ולומר שזה אחת התופעות שצריך להילחם בהן, תופעת הנהיגה תחת השפעה, במיוחד של אלכוהול, שזה סם מסוכן שגורם לאלימות ושממש הורג, במיוחד על הכביש. היא חמורה ביותר.

אני רוצה להעיר בהקשר הזה שתי הערות. אחת, שהיא מעניינת, ואם יש כאן נציגים של המשרד לביטחון פנים היה מעניין מאוד לקבל את ההתייחסות שלהם. למיטב ידיעתי, בניגוד לפקודת הסמים המסוכנים ולנהוג במשטרה בנושא פתיחת חקירה ותיקים בנושאי סמים, כאן בפקודת התעבורה יש אבחנה בין סם מסוג קנביס לסמים אחרים, אבחנה שלא נעשית במקומות אחרים. היה מעניין אותי מאוד לשמוע מדוע. זה דבר ראשון. 

דבר שני, וכאן אני דווקא נכנסת להתייחסות לקנביס, יש כאן שני דברים בעייתיים. אחד, כל ההתייחסויות הן שנמצא בגופו – בעונשים הפחותים בפסקאות (1), (2) ו-(3) – תוצר חילוף חומרים בלתי פעיל של סם מסוכן מסוג קנביס. כידוע לכם, לא מדובר בנהיגה תחת השפעה. מדובר כאן בחומר שנמצא בדם חודש אחרי השימוש כאשר אין השפעה בשום צורה שהיא. לכן נשאלת השאלה מדוע זה מופיע כאן. זאת סוגיה אחת. 

<שרית פיליפסון:>
הוא לא מפסיק להיות פעיל. 

<תמר זנדברג:>
השאלה מתי אפשר לגלות אותו. אם אפשר לגלות אותו חודש אחרי, ובשום צורה שהיא זה לא נחשב נהיגה תחת השפעה, מדוע זה מופיע בצורה הזאת. 

הדבר השני הוא סוגיית מטופלי הקנביס הרפואי. כידוע לכם, מטופלי קנביס רפואי הם אנשים שנמצאים עם רישיון מטעם משרד הבריאות. כיום ההערכות מדברות על כ-11,000 אנשים, אולי יותר. 

<קריאה:>
18,000. 

<תמר זנדברג:>
לא חשוב. מדובר על אנשים שמדינת ישראל – אגב, אחרי תלאות ובירוקרטיה מאוד-מאוד קשה – בסופו של דבר סוף-סוף הכירה בעובדה שהאנשים האלה נוטלים קנביס רפואי לצרכים רפואיים כתרופה. האנשים האלה לעולם לא יהיו שלא תחת השפעה לפי ההגדרות האלה. מדובר ברישיון שהם  נושאים איתם. לכן נשאלת השאלה האם אנחנו הופכים אנשים שמטופלים בתרופה לפי הגדרות משרד הבריאות לעבריינים כל הזמן, מאה אחוז מהזמן. 

<היו"ר אבישי ברוורמן:>
זאת אומרת שאסור להם בכלל לנהוג. 

<תמר זנדברג:>
המשמעות היא שאסור להם לנהוג ובעצם רישיון הנהיגה כביכול ניטל מהם. 

<היו"ר אבישי ברוורמן:>
נשמע גם את ד"ר אלמוג. 
<תמר זנדברג:>
אני ממש מתנצלת שאני חייבת לעזוב. 

<היו"ר אבישי ברוורמן:>
אני רגיל שאת באה ויוצאת. אבל למרות כל היציאות והכניסות את כל-כך מוכשרת וחרוצה שאנחנו נהנים בכל דקה מזיו פניך. 

<תמר זנדברג:>
אני ממש-ממש מודה לך.

<חוה ראובני:>
אני חושבת ששתי השאלות מחייבות שני סוגי מענה שונים. יש כאן שתי שאלות ושני סוגי מענה שונים. השאלה השנייה היא שאלה משפטית. השאלה הראשונה היא שאלה פיזיולוגית רפואית, שעליה אבקש מד"ר אלמוג להשיב. אפתח ואשיב על השאלה השנייה. 

העובדה שאדם נוטל קנביס באופן חוקי או באופן לא חוקי לא משנה את האופן שהקנביס משפיע על גופו. לכן העובדה שהקנביס ניתן ברישיון לא יכולה כשלעצמה לומר שזה מפסיק להיות עבירה לנהוג תחת השפעה. 

על נושא טיב ההשפעה, נסיבותיה, תקופותיה וכולי ישיב ד"ר אלמוג. 

אוסיף עוד משפט. הבעיה של מטופלי קנביס ברישיון, שהמשמעות יכולה להיות לגביהם שהם לא יכולים לנהוג – פעמים רבות הסיבה שהם מקבלים קנביס היא מגבלת ניידות, ויש לי חברה טובה מאוד שנמצאת בקבוצה הזאת- - - 

<מיכל רוזין:>
ויש כאלה שלא בשל מגבלות ניידות, שזה לא קשור בכלל. 

<חוה ראובני:>
לגביהם זה פחות מציק, למרות שגם להם יש בעיה. 

הסמכות לפתור את הבעיה הזאת נמצאת במגרשה של שרת הבריאות. צר לי, אני לא רואה פה נציגות של משרד הבריאות. 

<מיכל רוזין:>
אבל אנחנו לא יכולים לחוקק את זה אם זה יגביל אותם בנהיגה. 

<חוה ראובני:>
היום המצב הוא באותה מידה כפי שהוא יהיה אחרי הצעת החוק המוצעת, שאסור לנהוג עם קנביס, גם קנביס ברישיון. אנחנו רק מפחיתים את הענישה על זה. ההצעה כאן תוביל, אם תתקבל, להפחתת הענישה. אנחנו לא נוגעים באיסור, שקיים גם היום, והיום הוא כולל שנתיים פסילה. 

<מיכל רוזין:>
ברגע שאת מעלה כאן הצעת חוק אז הכול נפתח, אין מה לעשות. 

<חוה ראובני:>
אמרתי כבר בישיבה הראשונה על הצעת החוק הזאת, שהתקיימה לפני קרוב לשנה, שהנושא נדון בהרחבה. הפתרון – יש לשרת הבריאות סמכות לפתור את הבעיה הזאת. הסמכות לקבוע בתקנות שסם מסוכן יהיה סם שמותר לנהוג אתו בגוף והתנאים לכך היא סמכות שמסורה לשרת הבריאות. לצערי לא נעשה בה שימוש לגבי שום סם כבר 7-8 שנים מאז שהחוק הזה נחקק. בינתיים אני מקלה.

<מיכל רוזין:>
בסדר, ועדיין יש פה בעיה. 

<היו"ר אבישי ברוורמן:>
למרות שלצערי כנסת ישראל הולכת להיות פחות משמעותית כי הממשלה בדרך כלל ברוב אוטומטי, בלי דיון, כל הצעת חוק מעלה ומורידה כרצונה, מה שהיה צריך להיות בהפרדת הרשויות הוא שהכנסת היא הכנסת והממשלה היא ממשלה. עכשיו העלתה חברת הכנסת רוזין את הנקודה הזאת, שחברי הכנסת צריכים לשקול האם נכון שאנשים שמקבלים קנביס עקב בעיות מסוימות פסולים לחלוטין לנהיגה. זאת השאלה שעולה פה. את אומרת: זה אצל שרת הבריאות. נשמע את ד"ר אלמוג, מה הוא אומר בנושא הזה. 
<מיכל רוזין:>
הנושא השני הוא נהיגה תחת השפעה. אם אדם לא נמצא כרגע תחת השפעה אז זה שהוא עישן לפני שבועיים לא מפריע לו לנהוג עכשיו בצלילות מוחלטת. אנחנו לא רוצים כמובן לעודד עבירות. 

<היו"ר אבישי ברוורמן:>
אני מבקש לשאול את ד"ר אלמוג, יש אנשים שחולים במחלות קשות, שאני יודע שלוקחים כל מיני תרופות וכל מיני דברים חזקים יותר מקנביס וזה לא מצוין ואף אחד לא יאסור אותם. ואילו הקנביס, שאולי הוא פחות מסוכן, ישר פוסל אותם. יש פה איזה היגיון לא נכון. 

<שלמה אלמוג:>
עו"ד ראובני בעצם ענתה על זה, אבל אחדד כמה דברים מנקודת המבט שלנו במשרד הבריאות. כל תיקון מספר 112 לא דן כרגע בשאלה מה היא נהיגה תחת השפעת סמים והאם יש איזה סף לשכרות. נכון שעל-פי החוק הקיים כל האנשים שמשתמשים בקנביס רפואי, בגלל שהם מפרישים לאורך כל הימים, 24/7, תרכובות קנבינואידיות, כלומר תוצרי חילוף חומרים של קנביס בשתן וזה נמצא בדם, זה נמצא בגוף, על-פי החוק היבש היום האנשים האלה נתונים תחת השפעה, זה נכון. 

<היו"ר אבישי ברוורמן:>
ולכן אסור להם לנהוג. 

<שלמה אלמוג:>
ברור, לכן אסור להם לנהוג. זה נכון. 

<מיכל רוזין:>
חולי סרטן לא יכולים לנהוג?

<שלמה אלמוג:>
רק רגע, לאט-לאט. הם שיכורים. אני חוזר בי, לא נוהגים תחת השפעה. הם שיכורים. 

בפקודת התעבורה יש סעיף מסוים שקובע שלשר הבריאות יש סמכות להחריג חלק מהרשימה של הסמים המסוכנים שנמצאים בפקודת הסמים.
<היו"ר אבישי ברוורמן:>
ברור, אמרה את זה עו"ד ראובני. 

<שלמה אלמוג:>
הנושא הזה נמצא כרגע בדיונים.

<היו"ר אבישי ברוורמן:>
7 שנים שום דבר לא הוחרג. 

<שלמה אלמוג:>
חבר'ה, אני אומר לכם מה קיים היום. היתה ועדה, ויש דוח שאומר מה יהיו הסמים שיוחרגו ובאילו תנאים. 

לגבי קנביס רפואי, שזה נושא חדש יחסית, הוועדה הבין-משרדית לקנביס רפואי מטפלת בזה. היא קיימה על זה כבר סדרה שלמה של דיונים. היא ביקשה ממני לשבת בראש תת-ועדה שהתפקיד שלה להגדיר מה הוא ה-state of the art המדעי. 

<היו"ר אבישי ברוורמן:>
ד"ר אלמוג, מתי תוכל לתת המלצה?

<שלמה אלמוג:>
זה המשפט הבא. בסוף דצמבר, כלומר בעוד חודש, הוועדה הבין-משרדית הזאת תתכנס. עד אז יהיה דוח, שאני עכשיו עובד עליו. אנחנו יודעים פחות או יותר מה המסקנות. 

<היו"ר אבישי ברוורמן:>
אני מקצר כי הזמן יקר לנו. ד"ר אלמוג, אני פשוט חייב להתקדם. בשעה 13:30 אני סוגר את הישיבה. מכיוון שאתה בסוף דצמבר תביא לנו את הבשורה לא נצביע כעת על הסעיף הזה ונמשיך הלאה. 
<שלמה אלמוג:>
אני אומר שאין שום קשר בין זה לבין תיקון מספר 112, ואגיד לכם מדוע. משום שתיקון מספר 112 הבסיס שלו הוא שבמדינת ישראל, כמו בחלק גדול מאוד ממדינות העולם, יש אפס סובלנות לסמים בנהיגה. זאת הגישה. 

<היו"ר אבישי ברוורמן:>
תודה רבה. קיבלתי. רבותי, אני לא יכול להמשיך את הדיון יותר מדי, אני מצטער, אחרת לא נסיים לעולם, ואני רוצה להתקדם. אנחנו דוחים את ההצבעה על הסעיף הזה. 

<אתי בנדלר:>
זה לא רק הצבעה. 

<היו"ר אבישי ברוורמן:>
התכוונתי לדיון. אנחנו רוצים לקיים דיון. תביא לנו את הדוח, נראה מה אתה אומר על קנביס, מה אתה אומר על דברים אחרים, מה אתה מחריג ומה אתה לא מחריג ואז נצביע. 

<שלמה אלמוג:>
אני אומר שאין קשר.

<היו"ר אבישי ברוורמן:>
אתה אומר שאין קשר. אנחנו חושבים שיש קשר. זה שאתה אומר זה, איך אומרים, כל אלמוג מלמיליאן, אבל גם אנחנו קצת מלמיליאנים. 

<מיכל רוזין:>
לפעמים זה עוזר, אחרי 7 שנים שאתם לא מצליחים להגיע להחלטות אנחנו עוזרים לכם להגיע להחלטות. 

<היו"ר אבישי ברוורמן:>
בדיוק, נותנים לכם שוט. 

<חוה ראובני:>
	"תיקון סעיף 40א
	16.

	בסעיף 40א(א)(1), המילים "התשל"ז–1977" – יימחקו."


<היו"ר אבישי ברוורמן:>
אני ממליץ לאשר. מי בעד? מי נגד?

הצבעה

בעד – 2
נגד – אין 

נמנעים – אין

סעיף 16, נתקבל.  

<היו"ר אבישי ברוורמן:>
הסעיף אושר. 

<חוה ראובני:>
	"תיקון סעיף 41
	17.

	בסעיף 41, במקום "שר התחבורה" יבוא "השר"."


<היו"ר אבישי ברוורמן:>
מי בעד? מי נגד?

הצבעה

בעד – 2
נגד – אין 

נמנעים – אין

סעיף 17,  נתקבל.  

<היו"ר אבישי ברוורמן:>
הסעיף אושר. 

תודה רבה. להתראות בישיבה הבאה. 

<הישיבה ננעלה בשעה 13:25.>
